Jou amptelike pligte as eksekuteur van 'n bestorwe boedel - Jy en die RegJy en die Reg
Tuis › Artikels › Jou amptelike pligte as eksekuteur van 'n bestorwe boedel
Jou amptelike pligte as eksekuteur van 'n bestorwe boedel
Testamente en boedels is meestal onbekende terrein. Sonder ʼn regs- of finansiële kwalifikasie wonder jy dalk of jy regtig bekwaam genoeg is om as eksekuteur op te tree.
Dis maklik genoeg, sê dié wat weet. Jy voer in elk geval nie die regsaspekte uit nie. Jy wys bloot ʼn prokureur aan. Verder monitor jy die situasie en handel ʼn paar take af.
Jou amptelike take
Die begrafnisondernemer reik ʼn doodsertifikaat uit wat jy saam met die oorledene se ID en paspoort na die polisiekantoor moet neem sodat dit gestempel kan word as “Deceased”.
Maak 10 tot 20 afskrifte van die ID, paspoort en doodsertifikaat en laat dit deur ʼn kommissaris van ede waarmerk.
Gaan na die bank om die oorledene se bankrekening te sluit. Reël met die bank sodat julle eers genoeg geld uit die rekening trek om die afhanklikes deur te dra totdat die boedel afgehandel is.
Neem die testament na verskeie prokureurs (as jy nie jou eie een het nie) en kry ʼn kwotasie vir die afhandeling daarvan.
Laat die prokureur ʼn brief opstel waarin versoek word dat die meester van die hof jou amptelik as eksekuteur aanwys. Jou aanstellingsbrief is baie belangrik aangesien dit jou die reg gee om die res van jou take uit te voer. Dít, saam met die testament, moet binne 14 dae na die sterfdatum by die meester ingedien word.
Maak by die bank ʼn boedelrekening oop. Slegs die eksekuteurs het tekenregte op die rekening.
Stel die oorledene se pensioenskema en lewensversekeraars in kennis van die sterfte sodat alle polisse in die boedelrekening inbetaal word. Verskaf aan hulle afskrifte van jou eksekuteursbrief en ID asook die oorledene se gestempelde ID.
Indien daar groot bedrae geld in die boedelrekening inkom, moet jy reël dat dit op die voordeligste manier moontlik belê word, soos op die geldmark of as 32 dae- vaste deposito, waar dit toeganklik is maar darem ook maksimaal rente inbring.
Tref by die verkeersdepartement reëlings in verband met die oorledene se motor(s). Neem jou eksekuteursbrief, ID, die oorledene se ID en afskrifte van elkeen saam.
Reël met die oorledene se diensverskaffers vir die afhandeling van sy dienskontrakte, soos selfone, TV-lisensie, DSTV, korttermynversekering, mediese fonds, munisipale rekeninge, klererekeninge, huisverband, huurooreenkomste, huurkoopkontrakte en so meer. Elkeen gaan ʼn afskrif van die eksekuteursbrief, jou ID en die oorledene se ID verlang.
Reël dat die dienskontrakte wat moet voortgaan na die langslewende se naam oorgedra word.
Reël vir die verkoop van bates, soos motors en eiendom, indien dit nodig is.
Stel ʼn batelys op en oorhandig dit aan die prokureur. Dis onnodig om elke vurk en teelepel te tel. Die meester aanvaar ʼn oorhoofse waarde soos R50 000 of R100 000 as huisinhoud, mits dit realisties is. Jy sal ook eiendom moet laat waardeer. Meestal aanvaar die meester die munisipale waardasie, of ʼn waardasie deur twee eiendomsagente. Jy hoef nie die koste van ʼn eiendomswaardeerder aan te gaan nie.
Die prokureur sal van sy kant af take uitvoer, soos om te adverteer vir uitstaande skuld, ʼn likwidasie- en distribusierekening op te stel en aan die meester voor te lê. Jy behoort ingelig te word van elke stap en gevra word om dit goed te keur.
Jou laaste taak is om die bates te verdeel soos in die testament bepaal word.
Hoewel jy as eksekuteur kan eis vir groot uitgawes wat jy aangaan, word aanvaar dat jou dienste gratis is.
Hier volg ʼn lys van al die dokumente en inligting wat nodig is om ʼn bestorwe boedel aan te meld.
die oorspronklike testament
ʼn afskrif van die identiteitsdokument van die oorledene sowel as die eksekuteur
ʼn afskrif van bewys van adres van die eksekuteur nie ouer nie as drie maande
Kennisgewing/ Register van sterftes: vorm 83/BI-1663 (Notification/register of death/stillbirth: Form 83/BI-1663) – dit is die vorm wat ingevul word, gewoonlik by die begrafnisondernemer, om die doodsertifikaat te kry
afskrifte van identiteitsdokumente van kinders van die oorledene
ʼn afskrif van die identiteitsdokumente van alle erfgename
ʼn huweliksertifikaat (indien getroud op die datum van afsterwe)
ʼn egskeidingsbevel (indien geskei op die datum van afsterwe)
die oorledene se doodsertifikaat
’n afskrif van die oorledene se likwidasie- en distribusierekening (d.i. die boedelrekening, wat deur die eksekuteur of sy agent by die meester ingedien moet word), waarin onder andere alle bates en laste uiteengesit word
ʼn huweliksvoorwaardekontrak en besonderhede van buitelandse bates (ingesluit), alle bedrae ontvang vir nievermoënskade, skenkings, legate en erflatings (uitgesluit) vir aanwas-eis
netto waarde van langslewende se boedel (bates minus laste) soos op die datum van dood indien hy of sy buite gemeenskap van goedere met die aanwasbedeling getroud is
die BTW-nommer van oorledene
die laaste finansiële staat van die oorledene
oorspronklike titelaktes ten opsigte van onroerende eiendomme of afskrifte as oorspronklikes nie beskikbaar is nie
besonderhede van verbandhouer en laaste state
huurkontrakte ten opsigte van die onroerende eiendomme
besonderhede van enige vruggebruik ten opsigte van die onroerende eiendomme
waardasies van kapitale bates, soos eiendom, soos op 1 Oktober 2001 vir doeleindes van kapitaalwinsbelasting
oorspronklike motorregistrasiedokumente en versekeringsbesonderhede
finansiële state van maatskappye of beslote korporasies waarin oorledene belange gehad het
aandelesertifikate en besonderhede van ledebelange in BK’s
besonderhede van direkteurskappe van oorledene
finansiële state van besigheid van oorledene
besonderhede van tyddeel soos volgens jongste state
korttermynversekeringspolisse en kontakbesonderhede van makelaar
langtermynversekeringspolisse en kontakbesonderhede van makelaar
rekeninge en besonderhede van uitstaande skulde
besonderhede van mediese fonds
besonderhede van bankrekenings en beleggings met laaste state
IRP 5, salarisbesonderhede en besonderhede van uitstaande verlofvergoeding
debiteure (besonderhede van persone wat die oorledene geld geskuld het)
naam en kontakbesonderhede van ouditeur of rekenmeester
besonderhede van trusteeskap van oorledene, afskrif van trustakte en oorspronklike magtigingsbrief
besonderhede van leningsrekenings by trusts
inligting oor afhanklike se onmiddellike finansiële behoeftes
Lees meer hieroor op die Prokureursorde se webwerf by www.Issa.org.za